Regeringen vil fordoble straffen for "utryghedsskabende tiggeri" fra syv dages betinget fængsel til 14 dages ubetinget fængsel.

Det siger statsminister Lars Løkke Rasmussen under Folketingets afslutningsdebat.

Lovforslaget bliver fremsat i denne uge, så det kan behandles hurtigt.

Dermed tager regeringen endnu et skridt i forsøget på at dæmme op for de stadig større grupper af romaer, som har skabt debat i København.

Læs også : Venstre om romalejre: Frank Jensen løber fra ansvaret

- Vi vil ikke acceptere utryghedsskabende romaer, siger Lars Løkke Rasmussen.

Med en ny lov fra 1. april blev det forbudt at etablere og opholde sig i lejre, der skaber utryghed i nærområdet.

Københavns Politi har ifølge Løkke ydet en vedholdende indsats, hvor man blandt andet har ryddet 25 romalejre i år og rejst 84 sigtelser.

Men der skal gås hårdere til værks, hvis problemet skal til livs, mener regeringen.

Derfor hiver statsministeren nu et gammelkendt forslag op af hatten og gør det til et straksforslag.

Forslaget blev oprindeligt rejst af den af den tidligere Venstre-regering i forbindelse med den 2025-plan, som partiet måtte opgive at finde flertal for.

Læs også : Frank Jensen til regeringen: Hjælp med at få styr på romaer på gaden

- Regeringen vil foreslå en fordobling af straffen for betleri og tiggeri. Regeringen vil foreslå, at udgangspunktet bliver 14 dages ubetinget fængsel i førstegangstilfælde, siger han.

Ifølge statsministeren kan forslaget behandles allerede i denne uge, hvis Folketingets partier vil være med.